Author: Dugovicova
Last saved by: Ostrochovský Tomáš
Company: MSU

NÁVRH

Všeobecne záväznéHO nariadeniA

o podmienkach poskytovania finančných príspevkov na vykonávanie opatrení podľa zákona č. 305/2005 Z. z. o sociálnoprávnej ochrane detí a sociálnej kuratele a o zmene a doplnení  niektorých zákonov v znení neskorších predpisov

Mesto Žilina na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 a zákona SNR č. 369/1990 Zb. o obecnom zriadení v znení neskorších predpisov a na základe § 75 zákona č. 305/2005 Z. z. o sociálnoprávnej ochrane detí a sociálnej kurately vydáva toto

Všeobecne záväzné nariadenie       

č.-––/2009

o podmienkach poskytovania finančných príspevkov na vykonávanie opatrení podľa zákona č. 305/2005 Z. z. o sociálnoprávnej ochrane detí a sociálnej kuratele a o zmene a doplnení  niektorých zákonov v znení neskorších predpisov

Článok 1
Účel všeobecne záväzného nariadenia

1.	Týmto všeobecne záväzným nariadením (ďalej len „nariadenie“) sa upravujú podmienky poskytovania, spôsob realizácie a výška finančných príspevkov Mesta Žilina^1 určených na:
a)	dopravu,
b)	 úpravu a obnovu rodinných pomerov dieťaťa,
c)	 tvorbu úspor dieťaťa,
d)	 vykonávanie opatrení akreditovanému subjektu a fyzickej alebo právnickej osobe

          Článok 2
     Základné pojmy 

1.	Sociálnoprávna ochrana detí je súbor opatrení na zabezpečenie :
a)	ochrany dieťaťa, ktorá je nevyhnutná pre jeho blaho a ktorá rešpektuje jeho najlepší záujem podľa medzinárodného dohovoru,
b)	výchovy a všestranného vývinu dieťaťa v jeho prirodzenom rodinnom prostredí,
c)	náhradného prostredia dieťaťu, ktoré nemôže byť vychovávané vo vlastnej rodine.

2.	Sociálna kuratela je súbor opatrení na odstránenie, zmiernenie a zamedzenie prehlbovania alebo opakovania porúch psychického vývinu a sociálneho vývinu dieťaťa a plnoletej fyzickej osoby a poskytovanie pomoci v závislosti od závažnosti 
poruchy a situácie, v ktorej sa nachádza dieťa alebo plnoletá fyzická osoba.

Článok 3
Poskytovanie príspevku na dopravu a obnovu rodinných pomerov dieťaťa

1.	Oprávnený žiadateľ príspevku na dopravu a obnovu rodinných pomerov musí spĺňať tieto náležitosti :
a)	dieťa, na ktorý žiadajú príspevok má obvyklý pobyt na území Mesta Žilina a zdržiavalo sa na jeho území najmenej jeden rok pred umiestnením do zariadenia na základe právoplatného rozhodnutia súdu o nariadení ústavnej výchovy,
b)	predložiť právoplatný rozsudok súdu o nariadení ústavnej starostlivosti alebo náhradného rodinného prostredia dieťaťa,
c)	musí prejavovať skutočný záujem o úpravu vzťahov a zachovanie vzťahov s dieťaťom a vynaložil primerané úsilie (písomný kontakt s dieťaťom, telefonicky kontakt s dieťaťom aspoň 2 x v mesiaci) na úpravu rodinných pomerov, bytových pomerov a sociálnych pomerov tak, aby sa mohol osobne starať o dieťa, čo doloží dokladom od orgánu sociálnoprávnej ochrany detí a sociálnej kurately a detského domova, v ktorom je dieťa umiestnené,
d)	predloží písomný doklad z detského domova, v ktorom je dieťa umiestnené o prejavení skutočného záujmu žiadateľa, povolení a odporučenom rozsahu návštev dieťaťa a o tom, že detský domov, ktorý stretnutie odporučí, vytvorí pre stretnutie podmienky, 
e)	oprávnený žiadateľ predloží príjem za posledné 3 mesiace pred podaním žiadosti, vrátane príjmu osôb, ktorých príjmy sa spoločne posudzujú a nepresiahne dvojnásobok životného minima^2,
f)	nezamestnaní s nárokom na dávku v nezamestnanosti predloží potvrdenie zo sociálnej poisťovne,
g)	rozhodnutie zo sociálnej poisťovne o poberaní starobného alebo invalidného dôchodku.

2.	Do výšky príjmu žiadateľa a osôb, ktoré sa spoločne posudzujú sa nezarátava :
a)	peňažný príspevok na kompenzáciu ťažkého zdravotného postihnutia,
b)	príspevok za bezvládnosť,
c)	štipendiá,
d)	výživné, ak si povinný neplní vyživovaciu povinnosť a túto skutočnosť žiadateľ dokladuje oznámením na polícii, resp. potvrdenie o začatí súdneho konania, alebo exekučného konania,
e)	príspevok na zdravotnú starostlivosť,
f)	príspevok pre tehotnú ženu,
g)	ochranný príspevok.      

Článok 4
Príspevok na dopravu

1.	Na úpravu a zachovanie vzťahov medzi dieťaťom a rodičmi alebo osobou, ktorá sa osobne stará o dieťa (ďalej len oprávnený žiadateľ), ktorým bolo dieťa odňaté zo starostlivosti rozhodnutím súdu a umiestnené do detského domova a na podporu úpravy ich rodinných pomerov môže Mesto Žilina poskytnúť príspevok na dopravu do a z detského domova, v ktorom je dieťa umiestnené. 

2.	Príspevok na dopravu do a z detského domova, v ktorom je dieťa umiestnené možno poskytnúť oprávnenému žiadateľovi za predpokladu, že dieťa má na území mesta obvyklý pobyt a zdržiavalo sa na území mesta najmenej 1 rok pred umiestnením do detského domova na základe rozhodnutia súdu o nariadení ústavnej starostlivosti. 

3.	Oprávnený žiadateľ  príspevku na dopravu do a z detského domova v zmysle odseku 1 tohto článku musí spĺňať náležitosti článku 3, ods. 1 tohto VZN.
 
4.	Príspevok na dopravu do a z detského domova poskytuje mesto zo svojho rozpočtu.

5.	Na poskytnutie príspevku na dopravu do a z detského domova nie je právny nárok.

Článok 5
Postup pri poskytovaní príspevku na dopravu

1.	Oprávnený žiadateľ o príspevok na dopravu predloží prostredníctvom Mestského úradu, odboru sociálneho a bytového písomnú žiadosť o poskytnutie príspevku na dopravu do a z detského domova, súčasťou ktorej sú všetky potrebné doklady (príloha č. 1), ktorá môže byť schválená na dobu 3 mesiacov, po doporučení Komisie zdravotnej, sociálnej a bytovej pri Mestskom zastupiteľstve v Žiline.

2.	Odbor sociálny a bytový do 20 dní posúdi, či je predložená žiadosť úplná a ak je potrebné, vyzve žiadateľa o jej doplnenie v lehote do 10 dní. Ak žiadateľ v určenej lehote nedoplní požadované doklady, mesto žiadosť zamietne a písomne to oznámi žiadateľovi. 

3.	Príspevok možno poskytnúť maximálne 2 osobám 2 x v mesiaci najskôr po zúčtovaní  predchádzajúceho príspevku (príloha č. 2). Príspevok sa poskytne do výšky sumy cestovného lístka prostriedkami  verejnej hromadnej prepravy – autobus, vlak (II. trieda) osôb zo Žiliny do a zo sídla detského domova, v ktorom je dieťa umiestnené. Po predložení cestovných lístkov a  písomného dokladu z detského domova (príloha č. 3), v ktorom je dieťa umiestnené o skutočnosti návštevy. Oprávnený žiadateľ je povinný žiadosť predložiť do 5 pracovných dní odo dňa vykonania návštevy dieťaťa v detskom domove  na Mestský úrad v Žiline, odbor sociálny a bytový. 

4.	Poskytnutie alebo zamietnutie príspevku na dopravu mesto písomne oznámi žiadateľovi do 20  dní od doručenia úplnej žiadosti.

5.	O poskytnutí prípadne neposkytnutí príspevku žiadateľovi na dopravu do a z detského domova na základe písomnej žiadosti rozhodne primátor Mesta Žilina.

Článok 6
Príspevok na úpravu a obnovu rodinných pomerov dieťaťa

1.	Na úpravu a obnovu rodinných pomerov dieťaťa vrátane bytových pomerov a sociálnych  pomerov vyčlení mesto zo svojho rozpočtu finančné prostriedky za každý začatý kalendárny mesiac, počas ktorého je dieťaťu poskytovaná starostlivosť v detskom domove. Poskytovanie tohto príspevku je ďalšou z možnosti mesta ako vylepšiť, prípadne úplne odstrániť, negatívne javy v rodinných pomeroch žiadateľa tak, aby sa dieťa čo najskôr vrátilo z detského domova do jeho prirodzeného rodinného prostredia.

2.	Mesačná výška finančných prostriedkov na úpravu a obnovu rodinných pomerov dieťaťa je jedna dvanástina z 10 %  sumy vypočítanej z výšky preukázaných skutočných výdavkov, najviac vo výške priemerných bežných výdavkov na každé dieťa, ktoré sa určia výškou priemerných bežných výdavkov na každé dieťa vo všetkých detských domovoch a domovov pre maloletých bez sprievodu zriadených určenými orgánmi sociálnoprávnej ochrany detí a sociálnej kurately za uplynulý rok. Presná suma na aktuálny rok je každoročne stanovená Ústredím práce sociálnych vecí a rodiny.

3.	Oprávneným žiadateľom príspevku podľa ods. 1 tohto článku sú rodičia dieťaťa alebo osoba, ktorá sa osobne stará o dieťa a majú skutočný záujem o úpravu a obnovu rodinných pomerov, vrátane bytových a sociálnych pomerov. Oprávnený žiadateľ musí spĺňať náležitosti článku 3, ods. 1 tohto VZN.

4.	Oprávnený žiadateľ požiada Mesto Žilina prostredníctvom odboru sociálneho a bytového o poskytnutie príspevku na úpravu a obnovu rodinných pomerov, vrátane bytových a sociálnych formou žiadosti a samostatným návrhom, v ktorom preukáže na aký účel má byť príspevok použitý.

5.	Odbor sociálny a bytový preverí šetrením situáciu v rodine a zistí, aké opatrenia je potrebné vykonať vo vzťahu k dieťaťu na dosiahnutie úpravy a obnovy rodinných pomerov a či je obnova pomerov efektívna k tomu, aby sa dieťa do jedného roka od umiestnenia do detského domova mohlo vrátiť do rodinného prostredia.

6.	 Pri realizácii úpravy a obnovy rodinného prostredia je potrebné zvažovať, či rodinné pomery žiadateľa sa upravia natoľko, aby sa žiadateľ mohol osobne starať o výchovu dieťaťa v rodinnom prostredí.

7.	Príspevok na úpravu a obnovu rodinných pomerov dieťaťa, alebo osôb, ktoré sa osobne starajú o dieťa posúdi  Komisia zdravotná, sociálna a bytová, pri Mestskom zastupiteľstve v Žiline, ktorá odporučí výšku príspevku na rozhodnutie primátorovi mesta.

8.	Priznaná finančná čiastka bude postupne poukazovaná žiadateľovi o príspevok na základe predložených dokladov – faktúra, doklad z registračnej pokladni o nadobudnutí tovaru potrebného k realizácii úpravy a obnovy rodinných pomerov dieťaťa postupne, do vyčerpania finančného príspevku schváleného primátorom Mesta Žilina.

9.	Ak nie je možné alebo účelne použiť finančné prostriedky na úpravu a obnovu rodinných pomerov rodičov alebo osoby ktorá sa osobne o dieťa stará, môže na návrh Komisie zdravotnej, sociálnej a bytovej pri Mestskom zastupiteľstve v Žiline, primátor rozhodnúť o použití finančných prostriedkov na vyhľadávanie fyzickej osoby, ktorej možno zveriť dieťa do osobnej starostlivosti, a na podporu utvorenia náhradného rodinného prostredia pre dieťa.

10.	O poskytnutí prípadne neposkytnutí príspevku žiadateľovi na úpravu a obnovu rodinných pomerov dieťaťa rozhodne primátor mesta.

Článok 7
Príspevok na tvorbu úspor

1.	Ak sa do jedného roka od umiestnenia dieťaťa do detského domova neupravili, alebo neobnovili rodinné pomery dieťaťa ani použitím finančných prostriedkov podľa článku 5 tak aby rodičia, alebo osoba, ktorá sa osobne stará o dieťa, mohli osobne vykonávať starostlivosť o dieťa alebo dieťa nebolo umiestnené do náhradného rodinného prostredia, mesto poskytne dieťaťu každý mesiac príspevok na tvorbu úspor, na osobný účet dieťaťa alebo vkladnú knižku.

2.	Mesačná výška príspevku na tvorbu úspor dieťaťa je jedna dvanástina z 10 %  sumy vypočítanej z výšky preukázaných skutočných nákladov, najviac vo výške  priemerných bežných výdavkov na každé dieťa vo všetkých detských domovoch a detských domovoch pre maloletých bez sprievodu zriadených určenými orgánmi sociálnoprávnej ochrany detí a sociálnej kurately za uplynulý rok, a to za každý začatý kalendárny mesiac, počas ktorého je dieťaťu poskytovaná starostlivosť v detskom domove. Presná suma na aktuálny rok je každoročne stanovená Ústredím práce sociálnych vecí a rodiny.

3.	Mesto poukáže príspevok na tvorbu úspor pre dieťa na základe žiadosti detského domova a to mesačne, na osobný účet dieťaťa alebo jeho vkladnú knižku,  ktoré v prospech dieťaťa zriadil detský domov alebo majetkový opatrovník v ktorom je dieťa umiestnené. 

4.	Príspevok na tvorbu úspor pre dieťa umiestneného v detskom domove sa poskytuje od kalendárneho mesiaca, v ktorom detský domov oznámil mestu zriadenie osobného účtu alebo vkladnej knižky dieťaťa.

5.	Príspevok sa poskytuje do zrušenia ústavnej starostlivosti právoplatným rozhodnutím súdu alebo do skončenia ústavnej starostlivosti dosiahnutím plnoletosti dieťa alebo do doby  umiestnenia dieťaťa do náhradného rodinného prostredia.

6.	Finančné prostriedky na osobnom účte dieťaťa, alebo na vkladnej knižke sú výlučne majetkom maloletého dieťaťa.

7.	Zariadenie detského domova alebo majetkový opatrovník po začatí poskytovania príspevku na tvorbu úspor dieťaťa pošle výpis z osobného účtu alebo vkladnej knižky dieťaťa  k 31.12. príslušného roka do 31.01. Túto informáciu vyžiada mesto od zariadenie detského domova do 31.01. nasledujúceho roka.

8.	Na nakladanie s finančnými prostriedkami na osobnom účte alebo vkladnej knižke dieťaťa je potrebný súhlas súdu a písomné stanovisko Mesta Žilina.

Článok 8
Príspevok akreditovanému subjektu a fyzickej osobe alebo právnickej osobe

1.	Na vykonávanie opatrení sociálnoprávnej ochrany detí a sociálnej kurately na predchádzanie vzniku krízových situácii v rodine a na obmedzenie a odstraňovanie negatívnych vplyvov môže mesto poskytnúť akreditovanému subjektu, fyzickej alebo právnickej osobe finančný príspevok, ak pracuje s rodičmi dieťaťa alebo osobou ktorá sa osobne stará o dieťa.

2.	Finančný príspevok akreditovanému subjektu alebo osobe poskytne mesto na základe písomnej žiadosti, ktorá musí obsahovať tieto náležitosti  a podklady :
a)	základné identifikačné údaje o subjekte,
b)	doklad o akreditácii u akreditovaných subjektov,
c)	popis obsahu činnosti subjektu,
d)	finančný rozpočet činnosti subjektu súvisiaci s obdobím, na ktorý by mal byť príspevok poskytnutý,
e)	požadovanú výšku finančného príspevku,
f)	rozpis zdrojov financovania subjektu

3.	Žiadosť o finančný príspevok predkladá akreditovaný subjekt, fyzická alebo právnická osoba na odbor sociálny a bytový Mestského úradu v Žiline

4.	Finančný príspevok je možné poskytnúť akreditovanému subjektu, fyzickej alebo právnickej osobe v súlade s výškou finančných prostriedkov schválených v rozpočte mesta. O výške poskytnutého finančného príspevku rozhoduje primátor mesta na základe odporúčania Komisie zdravotnej, sociálnej a bytovej pri mestskom zastupiteľstve.

5.	Presné podmienky použitia a spôsobu nakladania s poskytnutým finančným príspevkom akreditovanému subjektu, právnickej alebo fyzickej osobe budú určené v osobitnej zmluve o poskytnutí finančného príspevku.

6.	Akreditovaný subjekt, právnická alebo fyzická osoba sú povinní použiť poskytnutý finančný príspevok iba na uvedený účel v zmysle uzatvorenej zmluvy a rozpočtového obdobia, najneskôr do 30.12. príslušného kalendárneho roka. 

Článok č. 9 
Záverečné ustanovenie

1.	Na vykonávanie opatrení sociálnoprávnej ochrany detí a sociálnej kurately sa nevzťahujú všeobecné predpisy o správnom konaní, ak zákon o sociálnoprávnej ochrane detí a sociálnej kuratele neustanovuje inak.

2.	Povinnosť finančne podporovať úpravu a obnovu rodinných pomerov dieťaťa, poskytovať príspevok na tvorbu úspor dieťaťa v zmysle VZN sa vzťahuje na prípady, keď bolo dieťa umiestnené do detského domova na základe právoplatného rozhodnutia súdu o nariadení ústavnej starostlivosti po 31. decembri 2005.

3.	Kontrolu dodržiavania tohto VZN vykonáva hlavný kontrolór Mesta Žilina.

4.	Toto všeobecne záväzné nariadenie bolo schválené Mestským zastupiteľstvom v Žiline, dňa....../2009.

5.	Toto všeobecne záväzné nariadenie bolo vyvesené 15 dní na úradnej tabuli mesta a nadobúda účinnosť dňom....../2009.

									
   Ivan  H a r m a n
								            primátor  Mesta  Žilina

Odkazy na text :
1)	Zákon č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov
2)	Zákon č. 601/2003 Z. z. o životnom minime a o doplnení niektorých zákonov